b"\n_START_ARTICLE_\nPau Riera i Galt\xc3\xa9s\n_START_SECTION_\nObres\n_START_PARAGRAPH_\nFou autor de l'edifici de l'Ateneu Igualad\xc3\xad de la Classe Obrera, inaugurat l'any 1878 i d'un brollador modernista situat al jard\xc3\xad lateral de l'edifici._NEWLINE_Fou autor, conjuntament amb l'arquitecte Antoni Rovira i Trias, de l'edifici neocl\xc3\xa0ssic de l'Ajuntament d'Igualada (1880-1883). \xc3\x89s un edifici de planta baixa i dos pisos, amb un gran balc\xc3\xb3 al primer pis. Pilastres amb capitell corinti marquen la fa\xc3\xa7ana i les seves obertures. Al segon pis hi ha una gran escut de la ciutat i a l'interior hi destaca l'escala d'estil catal\xc3\xa0._NEWLINE_Fou autor de l'edifici del Casino Foment d'Igualada, constru\xc3\xaft el 1890 a la Rambla de Sant Isidre, 14 d'Igualada. D'estil neocl\xc3\xa0ssic, la fa\xc3\xa7ana presenta tres eixos d'obertures, de mig punt a la part baixa, arquitravades a la superior, coronades per frontons. _NEWLINE_Fou autor del pl\xc3\xa0nol del carrer Passeig del Progr\xc3\xa9s, a Olesa de Montserrat, datat del 4 de setembre de 1893, i el 1900 va rebre l'enc\xc3\xa0rrec d'aquest municipi per fer els pl\xc3\xa0nols de l'eixample de la part sud de la vila._NEWLINE_L'any 1901 fou autor de la Casa Mari\xc3\xa0 Munguet, edifici modernista situat al carrer Argent, 30, d'Igualada. La fa\xc3\xa7ana est\xc3\xa0 formada per 3 cossos, amb el cos central elevat un pis m\xc3\xa9s que els laterals. El pis principal t\xc3\xa9 balc\xc3\xb3 corregut mentre que els altres s\xc3\xb3n individuals i estan suportats per cartel\xc2\xb7les dentades._NEWLINE_L'any 1902 project\xc3\xa0 la casa Aleix Gabarr\xc3\xb3 i Castell\xc3\xb3 a la rambla Nova 27, d'Igualada, reformada un any despr\xc3\xa9s per l'arquitecte Josep Pujol i Brull. \xc3\x89s una casa amb trets modernistes, com el coronament amb ones, un balc\xc3\xb3 de pedra calada, detalls cer\xc3\xa0mics, baranes de forja i esgrafiats florals. Aquell any tamb\xc3\xa9 fou autor de la Casa Jaume Mussons i Bisbal, situada a la rambla Sant Ferran, 39 d'Igualada._NEWLINE_L'any 1904 project\xc3\xa0 la Casa Josep Biosca, edifici modernista entre mitgeres situat al carrer Soledat 53, d'Igualada, promogut per Josep Biosca Vila. Inclou decoraci\xc3\xb3 amb esgrafiats, perfil trilobulat de les llindes i forja treballada a les baranes del terrat._NEWLINE_L'any 1905 fou autor de la reforma modernista de la casa Francesc Vidal, situada al carrer Argent, 34 d'Igualada. \xc3\x89s una casa amb planta baixa i tres pisos. El pis principal t\xc3\xa9 balc\xc3\xb3 corregut mentre que el segon disposa de balcons individuals i el tercer amb inclou finestres geminades. Hi ha motllures, relleus i guardapols a les obertures. El parament \xc3\xa9s cobert amb un estucat que imita carreus. La planta baixa fou modificada el 1970._NEWLINE_El 1905 tamb\xc3\xa9 fou autor de la Casa Casades\xc3\xbas i Botet, edifici modernista situat a la rambla de Sant Ferran, 60, d'Igualada. Les obertures tenen llindes ornades amb relleus amb motius vegetals, que es repeteixen al coronament._NEWLINE_Fou autor de la nova fa\xc3\xa7ana modernista del Convent de Sant Agust\xc3\xad d'Igualada, que l'edifici del convent, actualment escola Pia, comparteix amb l'adjacent Santuari de la Pietat. La fa\xc3\xa7ana d\xc3\xb3na a la pla\xc3\xa7a Castells i fou inaugurada l'any 1908."